b'\n_START_ARTICLE_\nRep\n_START_PARAGRAPH_\nR\xc3\xa8p (tudi r\xc3\xa9p) je podolgovat, gibljiv izrastek zadnjega dela \xc5\xbeivalskega telesa. Pri sesalcih, plazilcih in pti\xc4\x8dih ga sestavlja trtica, pri slednjih pa ga poleg tega pora\xc5\xa1\xc4\x8dajo posebej oblikovana peresa. Z izrazom rep pri ribah ozna\xc4\x8dujemo repno plavut, ki jo sestavljajo trnasti izrastki, med katerimi je napeta ko\xc5\xbenata membrana. Tudi nekateri nevreten\xc4\x8darji, kot so \xc5\xa1\xc4\x8dipalci in skaka\xc4\x8di, imajo rep._NEWLINE_Pri \xc4\x8dloveku je rep zakrnel; trtica je majhna in skrita znotraj telesa. Pojavi se med embrionalnim razvojem, vendar ga kmalu prerastejo druga tkiva. V redkih primerih se novorojen\xc4\x8dek rodi s kratkim repom.\n_START_SECTION_\nFunkcije\n_START_PARAGRAPH_\n\xc5\xbdivali uporabljajo rep za razli\xc4\x8dne namene. Ribe in druge morske \xc5\xbeivali ga uporabljajo za premikanje. Mnoge kopenske \xc5\xbeivali z njim odganjajo muhe in druge insekte. \xc5\xbdivali, kot so kenguruji in ma\xc4\x8dke z repom lovijo ravnote\xc5\xbeje, nekatere vrste opic pa se z njim oprijemajo vej, po katerih plezajo. Pti\xc4\x8dji rep pomembno prispeva k ravnote\xc5\xbeju pri letu._NEWLINE_Pri dolo\xc4\x8denih \xc5\xbeivalih (npr. ma\xc4\x8dki in psu) rep veliko pove o razpolo\xc5\xbeenju. Tako na primer vemo, da je pes z mahajo\xc4\x8dim repom igriv, razigran, ma\xc4\x8dek z mahajo\xc4\x8dim repom pa agresiven.'